Document ID: 31992D0260

ΑΠΟΦΑΣΗ ΤΗΣ ΕΠΙΤΡΟΠΗΣ της 10ης Απριλίου 1992 σχετικά με τους υγειονομικούς όρους και την υγειονομική πιστοποίηση που απαιτούνται για την προσωρινή αποδοχή καταχωρημένων ίππων (92/260/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 90/426/ΕΟΚ του Συμβουλίου της 26ης Ιουνίου 1990 σχετικά με τους όρους υγειονομικού ελέγχου που διέπουν τη διακίνηση των ιπποειδών και τις εισαγωγές προέλευσης τρίτων χωρών (1), όπως τροποποιήθηκε τελευταία από την απόφαση 92/130/ΕΟΚ της Επιτροπής (2), και ιδίως το άρθρο 15 στοιχείο α) και το άρθρο 16,
Εκτιμώντας:
ότι, με την απόφαση 79/542/ΕΟΚ του Συμβουλίου (3), όπως τροποποιήθηκε τελευταία από την απόφαση 92/162/ΕΟΚ της Επιτροπής (4), καθορίστηκε ο πίνακας των τρίτων χωρών από τις οποίες τα κράτη μέλη επιτρέπουν, ειδικότερα, τις εισαγωγές ιπποειδών-
ότι είναι, επίσης, αναγκαίο να ληφθεί υπόψη η μεγάλη απομάκρυνση από το κέντρο ορισμένων τρίτων χωρών, πράγμα το οποίο αποτελεί αντικείμενο της αποφάσεως 92/160/ΕΟΚ της Επιτροπής (5), όπως τροποποιήθηκε από την απόφαση 92/161/ΕΟΚ (6)-
ότι η ύπαρξη αναλόγων υγειονομικών καταστάσεων σε ορισμένες από τις τρίτες χώρες αιτιολογεί τον καθορισμό διαφόρων υγειονομικών περιοχών για την εισαγωγή ιπποειδών-
ότι οι διάφορες κατηγορίες ίππων έχουν τα δικά τους χαρακτηριστικά και ότι οι εισαγωγές τους επιτρέπονται για διαφορετικούς λόγους- ότι, συνεπώς, πρέπει να προσδιοριστούν ειδικοί υγειονομικοί όροι για την προσωρινή αποδοχή καταχωρημένων ίππων-
ότι υφίστανται διάφορες υγειονομικές καταστάσεις- ότι είναι αναγκαίο, συνεπώς, να εκδίδονται υγειονομικά πιστοποιητικά για την προσωρινή αποδοχή των καταχωρημένων ίππων-
ότι είναι σκόπιμο να επανεξετασθεί η παρούσα απόφαση πριν από τις 31 Δεκεμβρίου 1992-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Με την επιφύλαξη της απόφασης της Επιτροπής 92/160/ΕΟΚ, τα κράτη μέλη επιτρέπουν την προσωρινή αποδοχή καταχωρημένων ίππων:
- οι οποίοι προέρχονται από τις τρίτες χώρες που αναφέρονται στο παράρτημα Ι.
- οι οποίοι ανταποκρίνονται στους απαιτούμενους όρους όπως αυτοί προσδιορίζονται στο υγειονομικό πιστοποιητικό, σύμφωνα με το υπόδειγμα (του παραρτήματος ΙΙ).
Άρθρο 2
Η παρούσα απόφαση απευθύνεται στα κράτη μέλη. Βρυξέλλες, 10 Απριλίου 1992.

Labels: 0
3
6